b"\n_START_ARTICLE_\nCikli\xc4\x8dni GMP\n_START_PARAGRAPH_\nCikli\xc4\x8dni gvanozinmonofosfat (cGMP) ali gvanozin-3',5'-monofosfat je cikli\xc4\x8dni nukleotid, ki ima v telesu vlogo sekundarnega obve\xc5\xa1\xc4\x8devalca, torej sodeluje pri prevajanju signala v celicah. Kot sekundarni obve\xc5\xa1\xc4\x8devalec sodeluje cGMP zlasti pri prevajanju signala s peptidnimi hormoni - ko se molekula peptidnega hormona ve\xc5\xbee na receptor na zunanji strani celi\xc4\x8dne membrane, povzro\xc4\x8di spro\xc5\xa1\xc4\x8deni cGMP v notranjosti celice aktivacijo protein-kinaz."